ROKOVACÍ   PORIADOK komisií
Mestského zastupiteľstva v Turzovke.

Čl. 1

Úvodné ustanovenia

1. Rokovací poriadok komisií Mestského zastupiteľstva mesta Turzovka upravuje zloženie komisií, spôsob rokovania komisií, prijímanie uznesenia a stanoviská komisií, ako aj spôsob ich vyhotovenia a doručovania.

2. Komisie zriadilo Mestské zastupiteľstvo mesta Turzovka Štatútom mesta Turzovka.

Čl. 2

Zloženie komisií

1. Členmi komisie sú poslanci mestského zastupiteľstva (MsZ) a odborníci z radov obyvateľov mesta Turzovky. Členmi mandátovej komisie sú iba poslanci MsZ.

2. Členov komisie v minimálnom počte 3 volí a odvoláva mestské zastupiteľstvo.

3. Funkčné obdobie členov komisie je totožné s funkčným obdobím MsZ.

Čl. 3

Predseda komisie

1. Na čele komisie je predseda komisie - poslanec, ktorého hlasovaním volí a odvoláva mestské zastupiteľstvo.

2. Predseda komisie

a) zostavuje spolu s tajomníkom komisie návrh plánu činnosti, ktorý predkladá komisii na schválenie,

b) riadi a organizuje prácu komisie, zvoláva jej zasadania, vedie ich a spoločne s tajomníkom komisie pripravuje program zasadania komisie,

c) organizuje spoluprácu komisie s ďalšími komisiami MsZ,

d) zastupuje komisiu navonok,

e) podpisuje s tajomníkom komisie zápisnicu z rokovania komisie a jej uznesenia a stanoviská,

f) navrhuje odmeny členom komisie za ich prácu v komisiách mestského zastupiteľstva podľa Poriadku odmeňovania samosprávnych orgánov mesta 

g) môže navrhnúť odvolanie člena komisie, ak sa tri razy po sebe bez ospravedlnenia nezúčastní zasadania komisie, alebo sa po dobu dlhšiu ako 1/2 roka nezúčastňuje na činnosti komisie.

Čl. 4

Podpredseda komisie

1. Predsedu komisie zastupuje v jeho neprítomnosti podpredseda komisie so všetkými právami a povinnosťami predsedu komisie, prípadne iný člen komisie v rozsahu poverenia predsedom komisie. Dôvod neprítomnosti predsedu komisie sa uvedie v zázname z rokovania komisie.

2. Podpredsedu komisie z členov komisie volí komisia nadpolovičnou väčšinou hlasov všetkých členov komisie.

Čl. 5

Tajomník komisie

1. Tajomníka komisie určí z pracovníkov Mestského úradu Turzovka prednosta MsÚ po prerokovaní s predsedom komisie a primátorom mesta. Tajomník komisie nie je členom komisie.
2. Tajomník komisie :

a) podľa pokynov predsedu komisie vypracúva návrh plánu činnosti komisie a zostavuje program zasadania komisie,

b) zodpovedá za organizačno-technické zabezpečenie zasadania komisie /pozvánky, prezenčné listiny, prizvanie účastníkov, miestnosť a pod./,

c) zodpovedá za vyhotovenie zápisníc, uznesení a stanovísk zo zasadaní komisie a ich doručenie predsedovi komisie, prednostovi MsÚ, primátorovi mesta a hlavnému kontrolórovi,

d) sleduje realizáciu komisiou prijatých uznesení, o čom na zasadaniach komisie informuje ostatných členov komisie,

e) zakladá všetky materiály a dokumentáciu z činnosti komisie, 

f) plní osobitné úlohy, ktorými ho poverí predseda komisie.

3. Tajomníkovi komisie sa jeho práca v komisii odmeňuje v zmysle platných legislatívnych noriem odmeňovania zamestnancov mesta.

Čl. 6

Členovia komisie

1. Členovia komisie majú právo a povinnosť zúčastňovať sa na zasadaniach komisie, dávať otázky, predkladať návrhy a pripomienky, uplatňovať svoje poznatky a skúsenosti a obhajovať oprávnené záujmy obyvateľov mesta Turzovka.

2. Neúčasť na zasadaní komisie ospravedlňuje člen komisie vopred predsedovi komisie priamo, alebo tajomníkovi  komisie.

3. Členovia komisie môžu byť predsedom alebo komisiou poverovaní osobitnými úlohami patriacimi do pôsobnosti komisie, za tým účelom si komisia môže vytvoriť vlastné subkomisie.

Čl. 7

Zasadanie komisie

1. Komisia zasadá podľa potreby, prípadne v termínoch určených pracovným plánom jej činnosti, ktorý je zostavený v súlade s plánom práce mestského zastupiteľstva a mestskej rady ak je zriadená. Termín zasadnutia upresní podľa potreby predseda komisie.

2. Program rokovania komisie navrhuje jej predseda, v súlade s plánom činnosti komisie, s úlohami, ktoré súvisia s prípravou rokovania orgánov mesta, s úlohami, ktoré vyplynú z uznesení mestského zastupiteľstva, ako aj pôsobnosťou komisie.

3. S materiálom pripravovaným na rokovanie orgánov oboznámi komisiu predkladateľ alebo tajomník. Pokiaľ materiály neboli doručené v písomnej forme najneskôr 1 deň pred rokovaním komisie, komisia hlasovaním rozhodne o prerokovaní materiálu.

4. Zasadania komisie zvoláva a vedie jej predseda. Predseda je povinný zasadnutie zvolať do 7 dní aj v prípade, ak o to požiada najmenej jedna tretina členov komisie alebo primátor. Ak tak neurobí, zasadanie zvolá primátor.

5. Primátor môže zvolať komisiu aj bezodkladne v naliehavých prípadoch alebo mimoriadnych okolnostiach života a chodu mesta.

6. Komisia rokuje spravidla na základe písomných materiálov, ktoré zabezpečujú :

a) poverení členovia komisie jednotlivo alebo v skupinách, na základe vlastných poznatkov alebo poslaneckých prieskumov,

b) oddelenia Mestského úradu v Turzovke

c) orgány, organizácie alebo inštitúcie, s ktorými bolo spracovanie materiálu dohodnuté alebo bol materiál od nich vyžiadaný,

d) tajomník komisie na základe poverenia predsedu komisie alebo uznesenia komisie.

7. Miestnosť pre zasadnutie komisie poskytne Mestský úrad Turzovka.

Čl. 8

Uznesenie komisie

1. Uznesenie komisia spravidla prijíma, ak ide o :

a) požiadavku, podnet, návrh alebo odporúčanie, najmä pre primátora, mestské zastupiteľstvo alebo mestskú radu ak je zriadená, zástupcu primátora, prednostu MsÚ a mestského kontrolóra, ktoré komisia sama vypracovala alebo iniciuje,

b) úlohu pre člena alebo členov komisie.

2. Komisia je spôsobilá uznášať sa, ak je prítomná nadpolovičná väčšina všetkých jej členov.

3. Uznesenie komisie je prijaté, ak za neho hlasuje nadpolovičná väčšina prítomných členov komisie.

4. Každý člen komisie má právo uviesť v zázname z rokovania svoje stanovisko odchylné od prijatého uznesenia.

Čl. 9

Stanovisko komisie

1. Stanovisko komisia zaujíma spravidla k materiálu, ktorý sama nevypracovala ani neiniciovala, ale bude predmetom rokovania primátora, mestského zastupiteľstva alebo mestskej rady ak je zriadená a komisia bola požiadaná, aby sa k nemu vyjadrila, prípadne jej právo vyjadriť sa vyplynulo zo štatútu, rokovacieho poriadku mestského zastupiteľstva, mestskej rady ak je zriadená alebo z náplne činnosti komisie.

2. Komisia môže zaujať stanovisko aj vtedy, ak sa jej zasadnutia zúčastní menej ako polovica členov komisie. Toto však treba uviesť v zázname z rokovania.

3. Stanovisko komisie je prijaté vtedy, ak za neho hlasuje nadpolovičná väčšina prítomných členov komisie.

Čl. 10

Spoločné ustanovenie

1. Predseda komisie je oprávnený pozastaviť uznesenie alebo stanovisko komisie, ak je v rozpore so všeobecne záväzným právnym predpisom alebo uznesením mestského zastupiteľstva. Ak vec nedorieši komisia, postúpi ju na rozhodnutie mestskému zastupiteľstvu. 

2. O priebehu zasadania komisie sa vyhotovuje zápisnica, ktorá sa doručuje predsedovi komisie, prednostovi MsÚ, zástupcovi primátora a hl. kontrolórovi. K zápisnici je priložená prezenčná listina s uvedením hodiny kedy zasadanie komisie začalo a kedy skončilo. Zápisnicu vyhotoví tajomník komisie najneskôr do troch dní po zasadaní komisie.

3. Za písomné vyhotovenie uznesení a stanovísk zo zasadaní komisie zodpovedá tajomník komisie, ktorý zodpovedá aj za doručenie uznesení a stanovísk všetkým dotknutým osobám a orgánom. Originál uznesenia alebo stanoviska podpisuje predsedajúci a tajomník komisie. Uznesenia alebo stanoviská vyhotoví tajomník komisie najneskôr do troch dní po zasadaní komisie.

4. Za uloženie originálov uznesení a stanovísk komisie, zápisníc zo zasadaní komisie spolu so všetkými podkladovými materiálmi jednotlivých zasadaní komisie, zodpovedá tajomník komisie.

Čl. 11

Záverečné ustanovenia

1. Všetky dotknuté osoby sú povinné riadiť sa týmto rokovacím poriadkom a dodržiavať jeho ustanovenia.

2. Tento Rokovací poriadok komisií Mestského zastupiteľstva v Turzovke schválilo Mestské zastupiteľstvo dňa 21.2.2007 a tvorí prílohu Zásad činnosti komisií Mestského zastupiteľstva v Turzovke.

3. Schválením tohto rokovacieho poriadku sa ruší platnosť rokovacieho poriadku schváleného Mestským zastupiteľstvom dňa 8.2.1999. 

Miroslav REJDA

primátor mesta

